Albert stap ‘n lang pad met film en televisie en word vandag nog onthou vir sy vertolking van die karakter, Herman Roodt in “Konings”, (1991 Skrywer: Paul C Venter.) Hy word vereer met ‘n Artes-toekenning vir “Beste Akteur in ‘n TV-reeks” vir sy spel in die opvolgreeks “Torings”. Nog ‘n reeks van Paul C Venter waarin Albert homself onderskei as die Nederlandse dominee is, "Arende" - waar hy speel teenoor Gavin van der Berg en Ian Roberts. Hy word volksbesit as die burgemeester, posmeester en stasiemeester in ‘n advertensie vir Klipdrift. Al wat hiermee kers vashou, is advertensies waar hy as RSG doeane-beampte die skape met die gesteelde bakkie deur die beheerpunt laat, of waar hy as Lawrence Anthony die Coronation olifant se slurp om sy nek kry. (Hierdie materiaal is eg; nie kunsmatig versin nie).
80 suksesvolle opvoerings van die Charles J. Fourie eenmanstuk “Stander” - word verewig met die televisieverwerking, waarin Albert ook speel. Die werk is baseer op die amperse kultusfiguur van kapt. André Stander, en sy lewe as bankrower .
Albert beskou die Charles J. Fourie teks as ‘n briljante juweel in ons teaterskat. Die opvoering self , met Albert in tientalle vermommings en rolle, verwerf kultusstatus.
Hy is gereeld te sien in hordes heruitsendings - o.a. van "Egoli", “Galery”, "Orion", "Konings" en "Torings". Albert was in Engelse reekse soos 'Africa PI', 'Home Affairs', 'Khululeka', 'Isidingo'en 'Feast of the Uninvited'. Gewilde Afrikaanse reekse met hom in is "Buurtwag", "Vloeksteen", "Sewende Laan", “Vallei van Sluiers” en "Thomas @". Hy vermy die kalklig. Hy wys onlangs weer 'n jaarkontrak as hoofkarakter in 'n top sepie van die hand.
Hy vervaardig en regisseer programme soos “Groot, Groter as..., N. P. van Wyk Louw”, Elders aan Diens”, “Wyk en die Meisies” vir TV, vervaardig en regisseer ook, “Roots” - ‘n dokumentêr oor die internasionale kultuurfees te Universiteit van Wes-Kaap.
Hy regisseer die oorspronklike episodes van die TV reeks “Impresario”, en ontvang saam met Neil Sandilands die ATKV Veertjie vir hierdie trotse breinkind van hom. Die reeks handel oor die Suid-Afrikaanse radio-, film- en teaterbedryf, soos gesien deur die oë van ons legendariese akteurs en vervaardigers- talle waarvan Albert reeds sedert kindsbeen mee skouers skuur.
In sy kas bêre hy ure lange filmopnames van projekte, wat begin het met sy vyf musiektoere vir o.a. Johannes Kerkorrel, na vele stede en veral plattelandse dorpe.
Sy versameling bevat ook verskeie verhoogproduksies - o.a. met Pedro Kruger en Franci Swanepoel op toer. Albert was self nog tot onlangs ‘n deeltydse dosent.
F east of the Uninvited